Đugum kuje đugumdžija Mujo
Đugum kuje đugumdžija Mujo, 

đugum kuje, daleko se čuje, 

bakrom kuje, srmom oblijeva, 

đugum kuje, đugumu govori: 

- Moj đugume, moj bakreni sude, 

ko li će te na vodu nositi 

i sa vode kući donositi, 

po mahali tobom jordamiti? 

Rad bih znati i fajdu imati 

pa ću ići hodži na zapise 

neka gleda u svome ćitabu, 

hoće l' đugum nositi Hajrija 

Zumbulušom do Zumbul-česama? 

Ako hodža vidi u ćitabu, 

da će đugum nositi Hajrija, 

sjutra ću je zaprosit' od babe. 

Ako hodža bude razvidio, 

da mi Hajra nije suđenica, 

salupaću srmali đuguma, 

što ga kovah devet godin' dana!

Sevdalinke